**Budapesti Tanulmányút vidéki fiataloknak az EUM szervezésében**

Az Európai Uniós Ügyek Minisztériuma 2025. április 30-án, immáron hatodik alkalommal Budapesti Tanulmányutat szervezett a House of European Affairs and Diplomacy (HEAD) diákszervezet szegedi és pécsi tagjai számára. A programon tíz pécsi és nyolc szegedi hallgató vett részt, akik a nap során betekintést nyerhettek Magyarország európai uniós döntéshozatali folyamataiba, az Országgyűlés mindennapjaiba, a magyar külpolitika alakításába, valamint az ezekhez kapcsolódó intézmények működésébe.

A tanulmányút célja az volt, hogy a fiatalok személyes tapasztalatokat szerezzenek az európai uniós és külügyi intézményrendszer működéséről, valamint közvetlenül találkozzanak olyan szakemberekkel, akik e területeken dolgoznak, kiegészítve ezzel a tanulmányaik során elsajátított elméleti tudást. A program szervesen illeszkedett a HEAD diákszervezet és az EUM közötti hosszú távú együttműködésbe, melynek célja, hogy elősegítse a vidéki hallgatók szakmai fejlődését és orientációját az európai és nemzetközi ügyek terén. Amennyiben arra lehetőség nyílik, a korábbi gyakorlathoz hasonlóan, ugyanezt a programot egy brüsszeli látogatással egészítjük ki az ősz folyamán.

A program az Európai Uniós Ügyek Minisztériumában vette kezdetét, ahol a résztvevők két átfogó előadást hallgathattak meg. Dr. Szűcs Gabriella, a Koordinációs Osztály vezetője a hazai EU-koordinációs mechanizmusok működését és a magyar EU-elnökség tapasztalatait ismertette, míg Lakatos Márk, Magyarország Európai Unió melletti Állandó Képviseletének szakdiplomatája az ország uniós érdekérvényesítéséről és a döntéshozatali rendszer sajátosságairól tartott előadást.

A minisztériumi programot követően a csoport az Országházba látogatott, ahol egy vezetett parlamenti túra után Németh Zsolt országgyűlési képviselő, a Külügyi Bizottság elnöke beszélt az Országgyűlés szerepéről Magyarország európai uniós és külügyi kapcsolataiban. Az előadás során a hallgatók kérdéseket is feltehettek, így interaktív formában mélyíthették tudásukat.

A délutáni program helyszíne a Külgazdasági és Külügyminisztérium volt, ahol Horváth Márk, az Észak-Amerika Főosztály vezetője tartott előadást a transzatlanti aktualitásokról. Az előadás során a hallgatók megismerhették a minisztérium felépítését, külpolitikai fókuszterületeit, és képet kaphattak a külügyi pálya kihívásairól és lehetőségeiről is.

A résztvevők visszajelzései alapján az egésznapos tanulmányút nemcsak elmélyítette az uniós és külpolitikai ismereteiket, hanem motivációt is nyújtott számukra, hogy a jövőben aktívan keressék a szakmai fejlődést és az intézményekkel való kapcsolatépítés lehetőségét.













